Az OPEC elfogadta a moszkvai találkozó javaslatát
Az OPEC beleegyezett abba, hogy Moszkvában találkozzon az orosz energiaügyi minisztérium és az orosz olajvállalatok képviselőivel - közölte pénteken Leonyid Fedun, a legnagyobb orosz magán olajtársaság, a Lukoil alelnöke. Fedun azt mondta, hogy erről az orosz energiaügyi minisztérium értesítette az orosz olajcégeket.
Az OPEC koordinált lépéseinek a hatására ma már elfogadható szinten áll a nyersolaj ára – mondta az alelnök. Csütörtökön Szergej Smatko orosz energiaügyi miniszter bejelentette: Oroszország azt javasolja az OPEC-nek, hogy az őszi találkozót Moszkvában tartsák.
Smatko szerint az OPEC érdekelt a kapcsolatok fenntartásában Oroszországgal, legalább a tavaly kialakult szinten. Smatko még júniusban jelezte: Oroszország javasolja közös szeminárium megtartását az OPEC-kel, aminek a helyszíne Moszkva vagy Bécs lenne.
Oroszország, amely az OPEC-en kívüli legnagyobb olajtermelő, vonakodik teljesíteni az OPEC-nek azt a kérését, hogy termeljen kevesebb kőolajat az energiahordozó árának erősítése érdekében. Oroszország azután került közelebb az OPEC-hez, hogy a kőolaj hordónkénti ára 40 dollárra esett a múlt év utolsó szakaszában. Oroszország irányadó, urali exportolajának hordónkénti ára 70 dollár fölött van jelenleg.
Oroszország OPEC